Zagreb, 19. rujna 2024.

**OBJAVA ZA MEDIJE**

**NJEGOVATELJI STARIJIH OSOBA S INVALIDITETOM**

*U novome broju* [*Osvrta Instituta za javne financije*](https://urn.nsk.hr/urn:nbn:hr:242:730398) *Marijana Bađun i Marija Penava Šimac analiziraju pravo na status njegovatelja s naglaskom na starije osobe s invaliditetom. U Hrvatskoj je polovina osoba s invaliditetom starija od 65 godina te je izgledno da će zbog starenja stanovništva njihov udio nastaviti rasti.*

Naknada za njegovatelje osoba s invaliditetom jedan je od oblika podrške pružateljima neformalne dugotrajne skrbi. Zakonom o socijalnoj skrbi iz 2022. omogućeno je ostvarivanje statusa njegovatelja ne samo bračnim ili izvanbračnim drugovima odnosno životnim partnerima osoba s invaliditetom već i osobi po njezinu izboru, što znači da njegovatelji mogu biti i djeca, srodnici, prijatelji i drugi, uz uvjet da žive u zajedničkome kućanstvu. Osim toga, njegovatelji više ne moraju nužno biti mlađi od 65 godina. Autorice pokazuju kako su te izmjene dovele do porasta broja starijih osoba s invaliditetom koje imaju priznato pravo na njegovatelja – od 1 na početku 2022. do 109 sredinom 2024. – iako je njihov broj još uvijek malen jer se pravo odnosi na osobe s najvećim stupnjem invaliditeta koje najčešće koriste institucionalni smještaj.

Njegovatelji ostvaruju pravo na mjesečnu naknadu koja trenutno iznosi 663,61 eura, odnosno 796,34 eura ako se osoba s invaliditetom zbog zdravstvenoga stanja ne može uključiti u programe i usluge u zajednici, ili 995,42 eura za njegovatelja dviju ili više osoba s invaliditetom. Za naknadu ne postoji dohodovni ni imovinski cenzus. Prema Programu Vlade RH za razdoblje 2024. – 2028., naknada njegovatelju povećat će se za 30% do kraja mandata. Propisi kojima se naknada njegovatelju regulira obično su vrlo strogi kako bi se smanjili poticaji za izlazak s tržišta rada, osobito među osobama s niskim dohotkom, a i kako bi se ublažio utjecaj na državne rashode. Također je teško pratiti koriste li se naknade doista za njegu i istražiti kakav je njihov učinak na blagostanje osoba o kojima se skrbi.

Status njegovatelja vezan je primarno uz osobe s invaliditetom, odnosno nije usmjeren isključivo na starije osobe. Brojne starije osobe ne zadovoljavaju uvjete za priznavanje prava na njegovatelja iako im je potrebna pomoć u obavljanju svakodnevnih aktivnosti. Prema podatcima Eurostata, Hrvatska je druga u EU-u (iza Luksemburga) po udjelu osoba starijih od 65 godina s teškim ograničenjima u obavljanju svakodnevnih aktivnosti, a koje ne dobivaju pomoć u osobnoj njezi i kućanskim poslovima. Taj je udio 2019. iznosio 71%, dok je prosjek EU-a bio 47%. Osobito je teško osobama koje žive u samačkim kućanstvima ako se uzme u obzir da je u Hrvatskoj 60% starijih osoba koje žive same u riziku od siromaštva.

Autorice ističu da Hrvatska mora unaprijediti sustav dugotrajne skrbi na organizacijskoj, normativnoj i financijskoj razini. Primjerice, susjedna Slovenija od 2021. ima Zakon o dugotrajnoj skrbi, a od srpnja 2025. bit će obvezno plaćanje doprinosa za osiguranje za dugotrajnu skrb. Na pripremi spomenutoga zakona u Sloveniji radilo se dvadeset godina. Hrvatska još nema ni strategiju dugotrajne skrbi premda sâmo njezino postojanje ne bi bilo dovoljno. Za donošenje dobrih mjera politike nužne su kvalitetne baze podataka, a u Hrvatskoj je statistika koja se odnosi na dugotrajnu skrb općenito “siromašna”. U pogledu statusa njegovatelja, trebalo bi voditi evidenciju prema dobi (za pružatelje i primatelje njege) te prema obilježju tko je njegovatelj (bračni ili izvanbračni drug, životni partner, dijete, srodnik, prijatelj i dr.). Također bi bilo korisno znati kakav je bio radni status njegovatelja prije ostvarivanja toga prava, stupanj njezina/njegova obrazovanja te u kolikoj mjeri njegu pružaju žene. Pravo na status njegovatelja moglo bi smanjiti sivu ekonomiju u dugotrajnoj skrbi, odnosno dovesti do profesionalizacije skrbi, te je i zbog toga važno doznati u kakvome su odnosu osobe koje pružaju i primaju skrb.

“Dugotrajna skrb trebala bi imati mnogo veću važnost u socijalnoj politici jer zbog brojnih razloga obitelj više neće moći biti u tolikoj mjeri odgovorna za pomoć starijim i nemoćnim članovima društva”, zaključuju autorice.

\*\*\*

**Institut za javne financije** javni je znanstveni institut u kojemu znanstvenici, među vodećima u polju ekonomije u Hrvatskoj, istražuju ekonomiku javnoga sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta članovi su brojnih povjerenstava, radnih i savjetodavnih tijela Vlade, Sabora i ministarstava RH te aktivni sudionici međunarodnih inicijativa i organizacija. Institut uza znanstveni časopis [*Public Sector Economics*](http://www.pse-journal.hr/en/home/) objavljuje povremeni glasnik [*Newsletter*](https://www.ijf.hr/hr/publikacije/casopisi/newsletter/) i [*Osvrte Instituta za javne financije*](https://www.ijf.hr/hr/publikacije/casopisi/osvrti-instituta-za-javne-financije/), koji promiču transparentnost javnoga sektora, odgovornost vlasti i participaciju građana, a široj javnosti omogućuju bolje razumijevanje ekonomike javnoga sektora.